**A büntetés-végrehajtás országos parancsnokának
60/2016. (XII. 28.) OP**

***s z a k u t a s í t á s a***

***a büntetés-végrehajtás személyi állománya pénztári tagságának szabályairól***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvényre, a közalkalmazottak jogállásáról szóló 1992. évi XXXIII. törvényre, a személyi jövedelemadóról szóló 1995. évi CXVII. törvényre, az Önkéntes Kölcsönös Biztosító Pénztárakról szóló 1993. évi XCVI. törvényre, továbbá a válaszható béren kívüli juttatások rendszeréről szóló OP szakutasítására - a büntetés-végrehajtás személyi állománya pénztári tagságának szabályairól a következő szakutasítást adom ki.

**I.**

**A szakutasítás hatálya**

1. A szakutasítás hatálya a büntetés-végrehajtási intézetek és intézmények, valamint a Büntetés-végrehajtás Országos Parancsnoksága (a továbbiakban: BVOP, mind együtt: munkáltatók) hivatásos állományú tagjaira, közalkalmazottaira és kormánytisztviselőire (a továbbiakban: a személyi állomány tagja) terjed ki.

**II.
Általános rendelkezések**

2. Munkáltatók vállalják a személyi állomány tagjai önkéntes nyugdíjpénztári, illetve egészség- és önsegélyező pénztári tagdíjának levonását, elutalását és bevallását.

3. A személyi állomány tagja az önkéntes nyugdíjpénztári, illetve egészség- és önsegélyező pénztári munkáltatói hozzájárulást a választható béren kívüli juttatás (a továbbiakban: VBKJ) rendszer keretében béren kívüli juttatásként is választhatja.

4. A pénztártag által fizetendő tagdíj összegét a büntetés-végrehajtási szervezet illetmény-számfejtését ellátó Magyar Államkincstár illetékes Igazgatósága (a továbbiakban: MÁK) a havi illetményből levonja, a VBKJ rendszerben választott munkáltatói hozzájárulás és a pénztártag által fizetendő tagdíjak összegét egyénre összesítve a MÁK által biztosított utalási állomány segítségével a munkáltatók utalják.

5. A személyi állomány tagja a pénztári belépési nyilatkozatának másolati példányát a tagdíj levonhatósága, valamint a VBKJ rendszerben választott munkáltatói hozzájárulás számfejtése és utalása érdekében köteles a BVOP Közgazdasági Főosztályára megküldeni, amely nyilvántartásba vétel céljából továbbításra kerül a MÁK felé.

6. A személyi állomány tagja jogosult egyénileg a havi rendszeres tagdíjon felül úgynevezett többlet tagdíj befizetésére is.

7. A levont és átutalt tagdíjakhoz kapcsolódó kedvezmény csak az éves személyi jövedelemadó bevallás elkészítésekor érvényesíthető.

8. A törvényben előírt munkáltatói szerződést a BVOP Közgazdasági Főosztálya köti meg keretszerződés formájában az összes érintett pénztárral.

**III.
Vegyes és záró rendelkezések**

9. A munkáltatók nevében eljárva a BVOP Közgazdasági Főosztálya eleget tesz a munkáltatót terhelő pénztári tagsággal összefüggő adatszolgáltatási kötelezettségeknek.

10. A személyi állomány tagja jogosult másik önkéntes pénztárba átlépni. Az átlépéshez az átlépési kérelmet és az új pénztár belépési nyilatkozatát a választott pénztárhoz kell megküldeni, illetve annak másolatát a BVOP Közgazdasági Főosztályának megküldeni.

11. A szakutasítás 2017. január 1-jén lép hatályba.

12.Hatályát veszti a büntetés-végrehajtás személyi állománya pénztári tagságának szabályairólszóló 1-1/84/2012. (XII.20.) OP intézkedés.

**Dr. Tóth Tamás bv. vezérőrnagy**

 **országos parancsnok**